《同年会诗分韵得呦字》
明代·韩雍

忆昔甫弱冠，鹿鸣歌呦呦。遂能从群仙，直上琼林游。

琼林探名花，少年我其尤。同披宫锦袍，共泛黄金瓯。

一时吐壮气，浩浩横九州。岂徒践董贾，实欲肩伊周。

朅来十五载，各有官守忧。友情胶漆深，宦迹参商侔。

荣落虽或殊，大闲鲜遗羞。贤科称得人，吾榜居最优。

迩闻黄门第，开筵集斯流。尚齿不尚官，款曲偏绸缪。

尊罍叠献酢，珠玉纷赓酬。我惭镇南邦，末席趋无由。

忽得春卿书，分韵为我留。旦准昔同列，推荐行阴谋。

王聂始同曹，败覆终相雠。彼皆古同年，智愚难匹俦。

作诗附终篇，相期鉴前修。明秋我入觐，后会知能不。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。